אפסו התקוות לאיתור ניצולים נוספים בהריסות הבניין שהתמוטט אתמול בבנגלדש. אתמול פרצה באתר האסון דליקה, שגראמה להפסקת עבודות החילוץ. כתבים השוהים במקום סבורים שכמות האריגים הגדולה אף החמירה את עוצמת השריפה. ארבעה כבאים נפצעו ונלקחו לבית חולים.
היום חודשו העבודות, ציוד הנדסה כבד משמש עתה להנפת גושי בטון ביום השישי למבצע החילוץ, אך דוברים רשמיים אומרים שהם אינם מצפים למצוא ניצולים נוספים.
ראש ממשלת פקיסטן, שייח חסינה, ביקר הבוקר במקום האסון.
בעל הבניין, מוחמד סוהל ראנה, פעיל פוליטי במפלגת השלטון במדינה, שנמלט לאחר קריסת הבניין ביום רביעי על אלפי עובדיו, נעצר אתמול סמוך לגבול הודו והוחזר לדאקה בירת המדינה. נגד ראנה יוגש בקרוב כתב אישום בגין עבירות רשלנות, כשיחד עמו יואשמו גם שני מהנדסים ממשלתיים שהיו מעורבים באישור תכנון הבניין.
לדברי ראש צוות החוקרים שעצרו את ראנה, הוא הסתתר בכמה מקומות מאז היעלמותו. "הוא התחבא בכמה אזורים, ונע ממקום למקום. הוא שהה בדאקה ובעוד שניים או שלושה מקומות מחוץ לעיר," אמר מוחלסור רחמן מיחידת התגובה המהירה, "הוא הגיע לגבול הודו, וכמעט חצה אותו. מישהו הלשין, ואנחנו טסנו במהירות במסוק לג'סור. הוא נעצר בנקודת הגבול בנפול".
מתאם עבודות החילוץ אמר שהעבודות בציוד ההנדסי הכבד ייעשו בזהירות כדי שלא לחלל את הגופות הלכודות מתחת להריסות.
כשלושת אלפים בני אדם שהו בבניין כאשר התמוטט, ונכון לעכשיו ידוע על 2,430 ניצולים. הרשויות לא פרסמו עדיין את מספא האנשים הנעדרים, אולם אכרם חוסיין, סגן מפקד כוחות הכיבוי, אומר שסיכויי הישרדותם "מתמעטים בכל רגע."
בסך הכול נעצרו שישה אנשים, לרבות שלושה בעלי מפעלים שפעלו בבניין בן שמונה הקומות.
הזעם על האסון הצית מהומות אלימות ברחבי בנגלדש שהיא אחת מיצרניות הטקסטיל הגדולות בעולם. התעשייה מתאפיינת בתנאי עבודה ירודים ומסוכנים, בשחיתות ובשכר נמוך מאוד, ואלה מאפשרים למדינה לספק בגדים זולים לרשתות מערביות גדולות.